CELEX: 52017PC0093
Language: ro
Date: 2017-02-22
Title: Propunere de DECIZIE DE PUNERE ÎN APLICARE A CONSILIULUI de impunere a unei amenzi Austriei pentru manipularea datelor privind datoria publică în landul Salzburg

COMISIA EUROPEANĂ
            Bruxelles, 22.2.2017
            COM(2017) 93 final
            2017/0044(NLE)
            Propunere de
            DECIZIE DE PUNERE ÎN APLICARE A CONSILIULUI
            de impunere a unei amenzi Austriei pentru manipularea datelor privind datoria publică în landul Salzburg
            
               
         
         
            
               EXPUNERE DE MOTIVE
            
            
               1.
                     Contextul recomandării
            
            
               În conformitate cu articolul 126 alineatul (1) din Tratatul privind funcționarea Uniunii Europene (TFUE), statele membre trebuie să evite deficitele publice excesive. Datele referitoare la deficitele și datoriile publice relevante pentru aplicarea articolelor 121 și 126 din TFUE ori a Protocolului privind procedura aplicabilă deficitelor excesive anexat la tratate constituie o sursă esențială de informații pentru coordonarea politicilor economice din Uniune.
            
            
               Regulamentul (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro
                  1
                stabilește un sistem de sancțiuni pentru o mai bună aplicare a supravegherii bugetare în zona euro. În acest context, pentru a descuraja prezentarea, în mod intenționat sau dintr-o neglijență gravă, a unor date eronate referitoare la deficitele și datoriile publice, articolul 8 alineatul (1) din regulamentul menționat prevede că, pe baza unei recomandări a Comisiei, Consiliul poate decide să impună o amendă statului membru responsabil.
            
            
               Articolul 8 alineatul (3) din Regulamentul (UE) nr. 1173/2011 împuternicește Comisia să realizeze toate anchetele necesare în cazul în care constată că există indicii serioase privind existența unor fapte care pot să constituie o astfel de prezentare a unor date eronate referitoare la deficitele și datoriile publice. La 3 mai 2016, Comisia a demarat o anchetă cu privire la manipularea datelor statistice în Austria.
            
            
               Constatările preliminare ale anchetei cu privire la manipularea datelor statistice în Austria au fost transmise țării în cauză la 20 decembrie 2016, astfel cum se prevede la articolul 6 din Decizia delegată 2012/678 a Comisiei, în vederea formulării de observații. Comisia a invitat Austria să prezinte observații în scris cu privire la constatările preliminare până la 19 ianuarie 2017. Austria și-a prezentat observațiile în scris la 25 ianuarie 2017.
            
            
               La 22 februarie 2017, Comisia a adoptat raportul referitor la ancheta legată de manipularea datelor statistice în Austria, menționată în Regulamentul (UE) nr. 1173/2011
                  2
                (denumit în continuare „raportul”), luând în considerare observațiile Austriei. 
            
            
               Raportul concluzionează că Landesrechnungshof (LRH), Biroul Federal și Guvernul provincial al landului Salzburg, mai exact entități din sectorul administrației publice din Republica Austria, au comis o neglijență gravă neasigurând controale adecvate la colectarea datelor și proceduri adecvate de raportare. Astfel, entitățile respective au permis ca Unitatea Bugetară a Biroului Federal din landul Salzburg să denatureze și să ascundă anumite tranzacții financiare, ceea ce a dus la prezentarea către Eurostat a unor date eronate referitoare la datoria publică a Austriei din perioada 2008-2012
                  3
               , în anii 2012 și 2013, adică după intrarea în vigoare a Regulamentului (UE) nr. 1173/2011.
            
            
               Mai mult, concluzia raportului a fost că biroul Statistics Austria (denumit în continuare „STAT”) a luat cunoștință de posibilitatea existenței unor date eronate în contabilitatea landului Salzburg încă de la 6 decembrie 2012 cel puțin, însă nu a informat Comisia (Eurostat) în acest sens decât la 10 octombrie 2013.
            
            
               Sunt întrunite condițiile prevăzute la articolul 8 alineatul (1) din Regulamentul (UE) nr. 1173/2011 pentru emiterea unei recomandări, adresate Consiliului, de a aplica o amendă statului membru în ceea ce privește prezentarea de date eronate referitoare la datoria publică, produsă în momentul în care Austria a raportat date incorecte către Eurostat în martie și în septembrie 2012, precum și în martie și în septembrie 2013, așadar după intrarea în vigoare a regulamentului la 13 decembrie 2011. 
            
            
               2.
                     Calculul amenzii
            
            
               În conformitate cu articolul 14 din Decizia delegată 2012/678/UE a Comisiei din 29 iunie 2012 privind anchetele și amenzile legate de manipularea datelor statistice în conformitate cu Regulamentul (UE) nr. 1173/2011
                  4
               , Comisia se asigură că amenda care urmează a fi recomandată este eficace, proporțională și are efect de descurajare. Amenda este stabilită folosind o metodologie în două etape. Mai întâi, Comisia stabilește suma de referință. Apoi, ea poate modifica această sumă de referință în sensul măririi sau micșorării acesteia, luând în considerare circumstanțele specifice cazului.
            
            
               În conformitate cu articolul 14 alineatul (2) din Decizia delegată 2012/678/UE a Comisiei, suma de referință este egală cu 5 % din cel mai mare impact al prezentării de date eronate privind datoria publică din Austria pentru anii în cauză vizați de notificarea din cadrul procedurii de deficit excesiv (PDE). Cuantumul revizuit al datoriei pentru 2012 raportat de Republica Austria cu ocazia notificării PDE din aprilie 2014 s-a ridicat la 1 192 de milioane EUR. Prin urmare, suma de referință este de 59,6 milioane EUR.
            
            
               Ținând seama de criteriile stabilite la articolul 14 alineatul (3) litera (d) din Decizia delegată 2012/678/UE, se pornește de la considerentul că suma de referință trebuie să aibă cea mai mare valoare detectată, înmulțită cu numărul de ani, de-a lungul celor patru ani de la data ultimei notificări în care s-au prezentat datele eronate în cauză. Cea mai mare valoare detectată, după cum s-a menționat mai sus, a fost de 1 192 milioane EUR în 2012. Mai mult, ultima notificare în care s-au prezentat datele eronate în cauză a fost notificarea PDE din octombrie 2013, referitoare la perioada 2009-2012. Cu toate acestea, având în vedere că Regulamentul (UE) nr. 1173/2011 a intrat în vigoare abia la 13 decembrie 2011 și că nu au fost prevăzute sancțiuni pentru prezentarea de date eronate referitoare la deficitele și datoriile publice înainte de data respectivă, sunt relevante numai datele eronate referitoare la exercițiile 2011 și 2012, astfel cum au fost prezentate în notificările PDE din 2012, respectiv 2013. În acest sens, suma de referință se înmulțește cu doi, ajungând la 119,2 milioane EUR. 
            
            
               Ținând seama de criteriile stabilite la articolul 14 alineatul (3) litera (a) din Decizia delegată 2012/678/UE, Comisia concluzionează în raportul său că prezentarea de date eronate nu a avut un impact semnificativ asupra funcționării guvernanței economice consolidate a Uniunii, datorită impactului limitat asupra datoriei publice totale a Republicii Austria. În acest sens, Comisia consideră că, date fiind circumstanțele concrete, Republicii Austria i s-ar putea acorda o reducere a amenzii din acest motiv.
            
            
               Ținând seama de criteriile stabilite la articolul 14 alineatul (3) litera (b) din Decizia delegată 2012/678/UE, raportul arată faptul că prezentarea de date eronate a fost rezultatul unei neglijențe grave. În raport nu se concluzionează că prezentarea de date eronate a fost intenționată în contextul PDE (a se vedea în special punctul 4 din raport). Prin urmare, date fiind circumstanțele concrete, nu se aplică nicio modificare a valorii amenzii din acest motiv.
            
            
               Ținând seama de criteriile stabilite la articolul 14 alineatul (3) litera (c) din Decizia delegată 2012/678/UE, raportul concluzionează că prezentarea de date eronate a fost facilitată de faptul că trei entități din sectorul administrației publice din Republica Austria au comis o neglijență gravă neasigurând controale adecvate la colectarea datelor și proceduri adecvate de raportare (a se vedea în special punctele 3 și 4 din raport). Cu toate acestea, Comisia nu consideră că a fost o acțiune concertată din partea respectivelor entități și, prin urmare, date fiind circumstanțele concrete, Republicii Austria i s-ar putea acorda o reducere a amenzii din acest motiv.
            
            
               Ținând seama de criteriile stabilite la articolul 14 alineatul (3) litera (e) din Decizia delegată 2012/678/UE, raportul Comisiei concluzionează că STAT și toate entitățile interesate au demonstrat un nivel ridicat de cooperare în cursul anchetei. În această privință, Comisia a luat în considerare practica sa din domeniul concurenței, potrivit căreia amenzile pot fi reduse semnificativ pe baza cooperării cu Comisia în cursul unei anchete. 
            
            
               Cu toate acestea, s-a dovedit că STAT, deși a fost informat complet și direct de către Biroul Federal, încă de la data de 22 ianuarie 2013, despre existența unor date eronate în contabilitatea landului Salzburg, nu a informat imediat Comisia (Eurostat) cu privire la acestea. Acest element ar justifica în mod normal o creștere a valorii amenzii. Ca rezultat combinat al celor două elemente de mai sus, Comisia consideră că Republicii Austria i s-ar putea totuși acorda o anumită reducere a amenzii din acest motiv.
            
         
         
            
               Per ansamblu, Comisia recomandă Consiliului să impună Republicii Austria o amendă în valoare de 29,8 milioane EUR, ceea ce reprezintă 25 % din suma de referință dublată. 
            
            
               Potrivit articolului 8 alineatul (2) din Regulamentul (UE) nr. 1173/2011, cuantumul total al amenzii nu trebuie să depășească 0,2 % din valoarea ultimului produs intern brut (PIB) al Republicii Austria. Amenda recomandată nu depășește 0,2 % din PIB-ul Austriei din 2015.
            
            
               3.
                     Concluzii și recomandări
            
            
               În concluzie, din raportul Comisiei reiese că trei entități din sectorul administrației publice din Republica Austria au comis o neglijență gravă neasigurând controale adecvate la colectarea datelor și proceduri adecvate de raportare, iar o subentitate din cadrul uneia dintre aceste entități a denaturat și a ascuns tranzacții financiare, ceea ce a dus la o raportare incorectă către Eurostat a datelor referitoare la deficit și la datoria publică din perioada 2008-2012 în anii 2012 și 2013, adică după intrarea în vigoare a Regulamentului (UE) nr. 1173/2011. Pe baza acestor constatări, Comisia recomandă Consiliului să impună Republicii Austria o amendă în valoare de 29,8 milioane EUR.
            
            
               2017/0044 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de impunere a unei amenzi Austriei pentru manipularea datelor privind datoria publică în landul Salzburg
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro
                  5
               , în special articolul 8 alineatul (1),
            
            
               Având în vedere Decizia delegată 2012/678/UE a Comisiei din 29 iunie 2012 privind anchetele și amenzile legate de manipularea datelor statistice în conformitate cu Regulamentul (UE) nr. 1173/2011
                  6
               ,
            
            
               Având în vedere raportul Comisiei, adoptat la 22 februarie 2017
                  7
               , referitor la ancheta legată de manipularea datelor statistice în Austria, astfel cum este menționată în Regulamentul (UE) nr. 1173/2011,
            
            
               având în vedere recomandarea Comisiei,
            
            
               întrucât:
            
            
               (1)În conformitate cu articolul 126 alineatul (1) din Tratatul privind funcționarea Uniunii Europene (TFUE), statele membre trebuie să evite deficitele publice excesive. Datele referitoare la deficitele și datoriile publice relevante pentru aplicarea articolelor 121 și 126 din TFUE ori a Protocolului privind procedura aplicabilă deficitelor excesive anexat la tratate constituie o sursă esențială de informații pentru coordonarea politicilor economice din Uniune.
            
            
               (2)Pentru a consolida aplicarea supravegherii bugetare în zona euro și pentru a descuraja prezentarea, în mod intenționat sau dintr-o neglijență gravă, a unor date eronate referitoare la deficitele și datoriile publice, pe baza unei recomandări a Comisiei, Consiliul poate decide să impună o amendă statului membru responsabil.
            
            
               (3)La 3 mai 2016, Comisia a demarat o anchetă cu privire la manipularea datelor statistice în Austria, astfel cum este menționată în Regulamentul (UE) nr. 1173/2011. La 20 decembrie 2016, constatările preliminare ale anchetei au fost transmise Austriei în vederea formulării de observații, astfel cum prevede Decizia delegată 2012/678/UE. La 25 ianuarie 2017, Austria și-a prezentat în scris observațiile cu privire la respectivele constatări preliminare.
            
            
               (4)La 22 februarie 2017, Comisia a adoptat un raport referitor la ancheta legată de manipularea datelor statistice în Austria, astfel cum este menționată în Regulamentul (UE) nr. 1173/2011, luând în considerare observațiile prezentate de Austria. 
            
            
               (5)În raport, Comisia concluzionează că Landesrechnungshof (LRH), Biroul Federal și Guvernul provincial al landului Salzburg, mai exact entități din sectorul administrației publice din Republica Austria, au comis o neglijență gravă neasigurând controale adecvate la colectarea datelor și proceduri adecvate de raportare. Astfel, entitățile respective au permis ca Unitatea Bugetară a Biroului Federal din landul Salzburg să denatureze și să ascundă anumite tranzacții financiare, ceea ce a dus la prezentarea către Eurostat a unor date eronate referitoare la datoria publică a Austriei din perioada 2008-2012, în anii 2012 și 2013, adică după intrarea în vigoare a Regulamentului (UE) nr. 1173/2011. Mai mult, s-a concluzionat că biroul Statistics Austria (denumit în continuare „STAT”) a luat cunoștință de posibilitatea existenței unor date eronate în contabilitatea landului Salzburg încă de la 6 decembrie 2012 cel puțin, însă nu a informat Comisia (Eurostat) în acest sens decât la 10 octombrie 2013.
            
         
         
            
               (6)Valoarea recomandată a amenzii nu trebuie să depășească 0,2 % din PIB-ul Austriei din 2015.
            
            
               (7)Suma de referință a amenzii care urmează să fie impusă este egală cu 5 % din cel mai mare impact al prezentării de date eronate privind datoria publică din Austria pentru anii în cauză vizați de notificarea din cadrul procedurii de deficit excesiv (PDE). Cuantumul revizuit al datoriei raportat de Republica Austria cu ocazia notificării PDE din aprilie 2014 s-a ridicat la 1 192 de milioane EUR. Prin urmare, suma de referință ar trebui stabilită la 59,6 milioane EUR.
            
            
               (8)Ținând seama de criteriile stabilite la articolul 14 alineatul (3) litera (d) din Decizia delegată 2012/678/UE, raportul Comisiei concluzionează că acțiunile relevante ale statului membru care pot fi vizate de amendă sunt cele care au avut loc în perioada cuprinsă între 13 decembrie 2011, când a intrat în vigoare Regulamentul (UE) nr. 1173/2011, și data de demarare a anchetei. Din raport mai reiese că ultima notificare în care s-au prezentat datele eronate în cauză a fost notificarea PDE din octombrie 2013, referitoare la perioada 2009-2012. În contextul regulamentului, sunt relevante datele eronate referitoare la exercițiile 2011 și 2012, astfel cum au fost prezentate în notificările PDE din 2012, respectiv 2013. Aceste elemente justifică creșterea valorii amenzii.
            
            
               (9)Ținând seama de criteriile stabilite la articolul 14 alineatul (3) litera (a) din Decizia delegată 2012/678/UE, Comisia a concluzionat în raportul său că prezentarea de date eronate nu a avut un impact semnificativ asupra funcționării guvernanței economice consolidate a Uniunii, datorită impactului limitat asupra datoriei publice totale a Republicii Austria. Aceste elemente justifică reducerea valorii amenzii.
            
            
               (10)Ținând seama de criteriile stabilite la articolul 14 alineatul (3) litera (b) din Decizia delegată 2012/678/UE, raportul Comisiei arată faptul că prezentarea de date eronate a fost rezultatul unei neglijențe grave. În raport nu se concluzionează că prezentarea de date eronate a fost intenționată în contextul PDE. Prin urmare, nu ar trebui realizată nicio modificare a valorii amenzii din acest motiv.
            
            
               (11)Ținând seama de criteriile stabilite la articolul 14 alineatul (3) litera (c) din Decizia delegată 2012/678/UE, Comisia concluzionează în raportul său că prezentarea de date eronate a fost facilitată de faptul că trei entități din sectorul administrației publice din Republica Austria au comis o neglijență gravă neasigurând controale adecvate la colectarea datelor și proceduri adecvate de raportare. Cu toate acestea, Comisia nu consideră că a fost o acțiune concertată din partea respectivelor entități. Aceste elemente justifică reducerea valorii amenzii.
            
            
               (12)Ținând seama de criteriile stabilite la articolul 14 alineatul (3) litera (e) din Decizia delegată 2012/678/UE, Comisia concluzionează în raportul său că STAT și toate entitățile interesate au demonstrat un nivel ridicat de cooperare în cursul anchetei. Acest element ar justifica în mod normal o reducere a valorii amenzii. Cu toate acestea, s-a dovedit că, potrivit principiului diligenței necesare, STAT ar fi putut și ar fi trebuit să aibă un rol mai prompt și mai proactiv în informarea Comisiei (Eurostat) despre existența unor date eronate în contabilitatea landului Salzburg. Acest element ar justifica în mod normal o creștere a valorii amenzii. Ținând seama de efectul combinat al elementelor care justifică reducerea și al elementelor care justifică creșterea valorii amenzii, ar trebui să se acorde o anumită reducere a valorii amenzii.
            
            
               (13)Având în vedere circumstanțele de mai sus, amenda care urmează să fie impusă Austriei ar trebui stabilită la 29,8 milioane EUR,
            
            
               ADOPTĂ PREZENTA DECIZIE: 
            
            
               Articolul 1
            
            
               Austriei i se impune o amendă de 29,8 milioane EUR pentru prezentarea, dintr-o neglijență gravă a trei entități guvernamentale, a unor date eronate referitoare la datoria publică, după cum se arată în raportul Comisiei Europene referitor la ancheta legată de manipularea datelor statistice în Austria, astfel cum este menționată în Regulamentul (UE) nr. 1173/2011.
            
            
               Articolul 2
            
            
               Prezenta decizie se adresează Republicii Austria.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 306, 23.11.2011, p. 1.
               
               
                  
                     (2)
                  COM(2017) 94 final.
               
               
                  
                     (3)
                  Mai exact numărul agregat de ani de raportare pentru raportarea din 2012 (pentru perioada 2008-2011) și din 2013 (pentru perioada 2009-2012), după formula potrivit căreia datele furnizate în exercițiul n se referă la exercițiile n-1, n-2, n-3 și n-4.
               
               
                  
                     (4)
                  JO L 306, 6.11.2012, p. 21.
               
               
                  
                     (5)
                  JO L 306, 23.11.2011, p. 1.
               
               
                  
                     (6)
                  JO L 306, 6.11.2012, p. 21.
               
               
                  
                     (7)
                  COM(2017) 94 final.